KIRJALLINEN KYSYMYS E-0435/98 komissiolle esittäjä(t): Leonie van Bladel (UPE) (24. helmikuuta 1998)

Aihe: Euroopan turvallisuuspolitiikan tukeminen Jugoslavian liittotasavallan kansantaloutta elvyttämällä

Katsooko komissio, että rauhan ja vakauden säilyttäminen Balkanin niemimaalla kuuluu Euroopan turvallisuuspoliittisiin intresseihin, että Jugoslavian liittotasavallan rooli on tässä tavalla tai toisella tärkeä ja että vaikka Jugoslavian liittotasavaltaa ei hallitakaan demokraattisesti, sen johtajat eivät tähän tehtävään pysty, jos maan kansalaiset eivät tue johtajiaan riittävästi?

Katsooko komissio, että Jugoslavian liittotasavallan jatkuva taloudellinen ja kaupallinen eristäminen, jota kansainvälinen yhteisö on ylläpitänyt jo pitkään, yhdistettynä maan kansantalouden huonoon hoitoon johtaa käytännössä ¨kurjistamispolitiikkaan¨, josta kansainvälinen yhteisö on Jugoslavian liittotasavallan kansalaisten mielestä suureksi osaksi vastuussa, ja että tästä syystä Euroopan toivoma politiikka ei saa tarpeeksi laajaa tukea eikä viranomaisilla näistä sisäpoliittisista syistä ole kuin rajoitettu toimintamahdollisuus?

Onko komissio edellä mainitun perusteella valmis vaatimaan tarvittavaa investointipääomaa ja tarvittaessa myös tämän pääoman rationaaliseen sijoittamiseen tarvittavaa asiantuntija-apua Maailmanpankin ja Kansainvälisen valuuttarahaston kaltaisilta laitoksilta, ja siinä tapauksessa, että nämä tahot eivät ole tähän halukkaita tai eivät tähän pysty, vaikuttamaan jollain toisella tavalla siihen, että Jugoslavian liittotasavallan talous saadaan jälleen jaloilleen, jotta maan kansalaiset luottaisivat paremmin kansainvälisen yhteisön tavoitteisiin ja tämän seurauksena myös mahdollisesti eurooppalaiseen ajatusmaailmaan perustuviin poliittisiin näkemyksiin?

Komission jäsenen Hans van den Broekin komission puolesta antama vastaus (24. maaliskuuta 1998)

Kosovon kriisi ja pelko sen leviämisestä alueen ulkopuolelle osoittavat selvästi Jugoslavian liittotasavallan tärkeän tehtävän Balkanin alueen vakaudessa. Ne myös osoittavat valitettavasti Belgradin haluttomuuden vastata tässä suhteessa velvollisuuksistaan.

Serbian talouden heikentymisestä ei voi syyttää kansainvälistä yhteisöä tai aikaisempien pakotteiden 'jatkuvaa vaikutusta' vaan se on pikemminkin seurausta Belgradin viranomaisten kyvyttömyydestä panna täytäntöön välttämättömiä talousuudistukseen kuuluvia toimenpiteitä ja noudattaa oleellisia poliittisia ja taloudellisia ehtoja, jotka joko kansainväliset rahoituslaitokset tai yhteisö ovat liittäneet myöntämäänsä taloudelliseen tukeen. Se myös osoittaa, että Jugoslavian liittotasavallan johto ei tunne tarvitsevansa oman kansansa tukea.

Komissio on edelleen valmis ehdottamaan kaupan yksipuolisen suosituimmuuskohtelun palauttamista tai Jugoslavian liittotasavallan sisällyttämistä Phare-ohjelmaan heti, kun maa täyttää oleelliset poliittiset ja taloudelliset ehdot. Näihin ehtoihin, jotka koskevat myös muita maita, joihin sovelletaan alueellista lähestymistapaa, kuuluvat demokratian ja ihmisoikeuksien perusperiaatteiden kunnioittaminen. Nämä ovat kansainvälisesti tunnustettuja normeja, joista ei ole neuvotteluvaraa. Näiden ehtojen täyttäminen on lisäksi Serbian väestön etujen mukaista, sillä sen poliittinen johto ei nykyisellään ota väestön tarpeita asianmukaisesti huomioon.